બક્ષીનું ગણિત કોલકતામાં ઘડાયું. એ સ્મરણો નોંધતા લેખક જણાવે છે: "કોલકતામાં જ હું આણપાણ શીખ્યો હતો. ચાળીશ સુધી પાડા ગોખ્યા હતા. પછી સવાયા, દોઢા, અઢિયા સુધી ગોખણપટ્ટી કરી હતી. એ પૂર્વે પા, અડધો, પોણો શીખ્યા હતા. અમારી સ્કૂલમાં ઊંઠાં (સાડાત્રણ) સુધી ન હતું. અઢિયા સુધી જ ગણિતમાં ગોખવું પડતું હતું. અમારી આખી પેઢી ગણિતમાં અને હિસાબી કામોમાં દક્ષ છે એની પાછળ કદાચ આ ગોખણપટ્ટી જવાબદાર છે. અંગ્રેજીમાં ગણિત શીખવીને આપણે કૉન્વેન્ટિયા મંદબુદ્ધિઓની એક આખી પેઢી તૈયાર કરી દીધી છે. પાલનપુરમાં ગણિત 'પક્કું' હતું. કોલકતામાં અંગ્રેજીનું ધોરણ ઊંચું હતું."